Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 27/12)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»Aito saunapalvikinkku«/»Äkta basturökt skinka«

EU-nr.: PGI-FI-02462 — 10.7.2019

BOB ( ) BGB (X)

1. Betegnelse(r) (på en BOB eller BGB)

»Aito saunapalvikinkku«/»Äkta basturökt skinka«

2. Medlemsstat eller tredjeland

Finland

3. Beskrivelse af landbrugsproduktet eller fødevaren

3.1. Produkttype (jf. bilag XI)

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Aito saunapalvikinkku«/»Äkta basturökt skinka« er et kødprodukt, der er fremstillet af skinke af hele muskler eller runde skiver af skinke fra slagtesvin. Skinkefedt og -svær kan også indgå i produktet. Produktet røges med elletræ ved anvendelse af en direkte røgemetode i en røgsauna, hvilket adskiller det fra andre røgede skinker, såvel hvad angår forarbejdningsmetoden som produktets særtræk.

Det færdige produkt indeholder altid mindst 90 % kød. Produktet har et proteinindhold på mindst 17 % og et fedtindhold på højst 5 %. Skinker med svær har et proteinindhold på mindst 15 % og et fedtindhold på højst 10 %.

»Aito saunapalvikinkku«/»Äkta basturökt skinka« har en forholdsvis tør overflade, men en saftig konsistens. Grundet den lange røgningsperiode og den direkte røgningsmetode har produktets yderside en mørkebrun til rødbrun farve. Indersiden har en rødlig farve. For skinkeprodukter med svær varierer fedtets farve fra hvidt til gulligt hvidt. Produktet har den typiske aroma og smag af elletræsrøg.

»Aito saunapalvikinkku«/»Äkta basturökt skinka« sælges hele, i portioner eller i skiver og er enten vakuumpakket, emballeret i kontrolleret atmosfære eller pakket i folie.

3.3. Foder (kun for animalske produkter) og råvarer (kun for forarbejdede produkter)

Der anvendes kun skinke af hele muskler eller dele af skiveskåret skinke fra slagtesvin til fremstilling af produktet. Skinkefedt og -svær kan også indgå i produktet. Det rå kød skal komme fra et baconsvin. Der må hverken anvendes forarbejdet kød (af søer eller galte) eller vildsvinekød.

Ud over råskinken må der kun anvendes vand, salt, glucose og fødevaretilsætningsstoffer, der er godkendt til anvendelse i kødprodukter i henhold til Kommissionens forordning (EU) nr. 1129/2011 (2), som råvarer. Nitrit må tilsættes produktet enten i form af nitritholdigt konserveringssalt eller som en vandig opløsning på 10 %.

3.4. Specifikke etaper af produktionen, som skal finde sted i det afgrænsede geografiske område

Følgende produktionstrin finder sted i Finland:

— tilberedning af den rå skinke

— saltning og konservering af den rå skinke

— fyldning i net, indpakning eller et andet røg- og vandgennemtrængeligt lag

— konservering i sauna, dvs. røgning og kogning af produktet i en røgsauna ved hjælp af den direkte røgningsmetode med elletræ.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

—

4. Kort angivelse af det geografiske områdes afgrænsning

Finland

5. Tilknytning til det geografiske område

Årsagssammenhængen mellem produktet og dets geografiske produktionsområde er baseret på finsk knowhow og en finsk metode til røgning af kød med elletræ i røgsaunaer. Denne særlige proces er stærkt forankret i finsk saunakultur, hvilket understøtter forskellen på dette produkt og røgede produkter fra andre lande.

Finland ligger på nordlige breddegrader, hvor folk på grund af vinterkulden ikke kunne bade udendørs. Saunaer blev bygget, for at man kunne vaske sig, men blev også anvendt til slagtning af dyr, konservering af kød, sødning af malt, tørring af hør, tøjvask samt hvile og sundhedspleje. Salt var værdifuldt og dyrt at importere til Finland. F.eks. kunne kødprodukters holdbarhed sikres billigere ved at røge kødet i en røgsauna.

Saunakonserveret skinke fremstilles i Finland efter mangeårige traditionelle opskrifter overleveret fra generation til generation. Det var almindeligt i Finland at tørre kød under røgsaunaers tagbjælker. Efter ophængningen blev kødet langsomt røget over åben ild midt i hytten. Konserveringen af skinke i saunaer begyndte i Finland i 1800-tallet som en metode til at konservere kød hjemme. Saltet kød blev røget i en varm sauna, hvor det endelige resultat var et produkt med en forholdsvis tør overflade og en udpræget røget smag. Saunaer, der blev anvendt til saltning af kødet, var udelukkende fremstillet af træ, men rummede et ildsted af sten. Det elletræ, der blev anvendt til opvarmning, gav det saltede kød sin karakteristiske aroma.

Konserveringen i røgsaunaer blev gradvist omlagt til industriel drift i 1950'erne. Ønsket om at bevare den traditionelle røgningsmetode har ført til, at »Aito saunapalvikinkku«/»Äkta basturökt skinka« stadig fremstilles i en røgsauna med elletræ ved hjælp af en direkte røgningsmetode den dag i dag. Med fremkomsten af industriproduktionen er røgsaunaer imidlertid i mellemtiden større, end de var førhen.

Ved den direkte røgningsmetode befinder saunaovnen sig nu i røgerummet. Elletræ anvendes til at opvarme saunastenene på ovnen, som genererer røgen og stråler varme ud i omgivelserne. I vore dage befinder saunaovnens fyrkasse sig i reglen uden for røgerummet, hvilket gør det lettere at styre røgningsprocessen. Konserveringstiden er lang (mindst 12 timer), hvorved produktets indre temperatur gradvist stiger til mindst 72 °C.

Konservering i en røgsauna giver »Aito saunapalvikinkku«/»Äkta basturökt skinka«-produktet dets typiske røgaroma og smag af elletræ, hvilket adskiller det fra andre skinker, der fremstilles ved hjælp af moderne røgnings- og konserveringsteknologi. Disse røges ved hjælp af en indirekte røgningsmetode eller med flydende midler, der danner røg.

Grundet den lange røgningsperiode og den direkte røgningsmetode har produktets ydre overflade en mørkebrun til rødbrun farve. Produktet adskiller også sig fra andre konserverede skinker med hensyn til smag, aroma og konsistens. Teksturen er typisk lidt tør, men dog saftig. Produktets overfladelag er især tørt på grund af den lange røgningsperiode. Både smagen og aromaen af produktet bliver særlig udtalt som følge af, at der bruges elletræ til at røge det.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://www.ruokavirasto.fi/yritykset/elintarvikeala/valmistus/elintarvikkeista-annettavat-tiedot/eun-nimisuojajarjestelma/suomalaiset-nimisuojatuotteet/

(1) EUT L 343 af 14.12.2012, s. 1.

(2) EUT L 295 af 12.11.2011, s. 1.